Dream Theater
Store norske leksikon,Kunst og estetikk,Musikk,Populærmusikk,Hardrock og heavy metal,Internasjonal hardrock og heavy metal
Dream Theater er et amerikansk progmetalband dannet i Boston, Massachusetts 1985 av gitaristen John Petrucci (født 1967), bassisten John Myung (født 1967), trommeslageren Mike Portnoy (født 1967) og keyboardisten Kevin Moore (født 1967). Deres dynamiske og mangefasetterte hardrockmelodier karakteriseres av taktskifter og virtuositet, inspirert av band som Yes, Genesis, Rush og King Crimson.
Petrucci, Myung og Portnoy møttes på den prestisjefylte høyskolen Berklee College of Music. I 1987 fikk de med seg vokalisten Charlie Dominici og skiftet navn fra Majesty til Dream Theater. Etter debutalbumet When Dream And Day Unite (1989) sluttet Dominici, og vokalist siden 1991 har vært James LaBrie (født 1963, Canada).Etter ytterligere to studioalbum ble Moore erstattet av Derek Sherinian (født 1966). Falling Into Infinity (1997) ble et gjennombrudd i flere europeiske land, blant annet Norge, hvor Dream Theater snart kunne fylle Oslo Spektrum. Foran konseptalbumet Metropolis Pt 2: Scenes From A Memory (1999) ble Jordan Rudess (født 1956) ny keyboardist.På de fire neste studioalbumene befestet de sin status som verdens mest populære progmetalband, og Systematic Chaos (2007) ble deres første på Topp 20 i USA og Topp 3 i Norge. I 2009 kom det nye studioalbumet Black Clouds & Silver Linings. Alle medlemmene har soloprosjekter og regnes som fremragende utøvere på sine instrumenter. I september 2010 sluttet Portnoy for å spille med Avenged Sevenfold. Ny trommeslager på A Dramatic Turn of Events (2011) var Mike Mangini. Høsten 2013 kom albumet Dream Theater. Oppfølgeren The Astonishing (2016) er et konseptalbum om en retro-futuristisk, post-apokalyptisk dystopi styrt av en slags middelaldersk føydalisme. Les mer i Store norske leksikon progrock heavy metal Musikk i USA